ભગવાન બુદ્ધના જીવનની આ એક કથા છે. આમ તો બુદ્ધ કરુણામૂર્તિ કહેવાય, પણ સામાન્ય બુદ્ધિથી જોવા જાઓ તો આ ઘટના પૂરતા બુદ્ધ કદાચ કોઈને કઠોર લાગશે. ભગવાન બુદ્ધ ક્યાંક વિહાર માટે નીકળવાના હતા, આનંદ વગેરે શિષ્યો બાજુમાં ઊભા જ હતા. પ્રસ્થાનની તૈયારી હતી એટલામાં એક મહિલા રડતી રડતી બુદ્ધ પાસે આવી. ઘટના એવી હતી કે એ બાઈનો એકનો એક દીકરો મૃત્યુ પામ્યો હતો. કેવો આઘાત હશે એ મા માટે? બહુ રડતી કકળતી આવી. એ માએ ભગવાન બુદ્ધને કહ્યું કે તમે ભગવાન છો, ગમે તે કરો, મારો દીકરો પાછો જીવતો થાય એવું કરો. એમ કહી તે સ્ત્રી ખૂબ જોરશોરથી રડવા લાગી. સ્ત્રીનું રુદન જોઈ, એની વ્યથા જોઇને ભગવાન બુદ્ધના શિષ્યો પણ ભાવમાં આવી ગયા અને એમણે ભગવાનને કહ્યું કે બાબા, આ તમે કરી શકો છો, એને જીવતો કરો. આપ સમર્થ છો, આપ ભગવાન છો. આપ કરુણામૂર્તિ હોવાને કારણે આ મા આપની પાસે આવી છે અને અપેક્ષા રાખે છે કે તમે તેના પુત્રને જીવતો કરી દેશો.